ออมสินจัดเทศกาลลดหย่อนภาษี
ผู้ที่กำลังมองหาการลดหย่อนภาษีห้ามพลาดกับเทศกาลลดหย่อนภาษี ที่ธ.ออมสินรวบรวมเงินฝากคุ้มครองชีวิต 11 รูปแบบมาเสนอใน 900 สาขาทั่วประเทศ
1 พ.ย. 2555

ผู้ที่กำลังมองหาการลดหย่อนภาษีห้ามพลาดกับเทศกาลลดหย่อนภาษี ที่ธ.ออมสินรวบรวมเงินฝากคุ้มครองชีวิต 11 รูปแบบมาเสนอใน 900 สาขาทั่วประเทศ
นายพิศิษฐ์ เสรีวิวัฒนา รองผู้อำนวยการธนาคารออมสิน กลุ่มการตลาด เปิดเผยว่า ธนาคารออมสินจัดกิจกรรมพิเศษ “เทศกาลลดหย่อนภาษี กับเงินฝาก..คุ้มครองชีวิต” ตั้งแต่วันที่ 1 พ.ย. ถึงวันที่ 31 ธ.ค. 55 ที่สาขาของธนาคารออมสินทุกแห่งทั่วประเทศกว่า 900 แห่ง ซึ่งได้นำผลิตภัณฑ์เงินฝากสงเคราะห์ชีวิตหลายรูปแบบมาเสนอ เหมาะสำหรับผู้รักการออมเงินที่ให้ความคุ้มครองชีวิตและนำเงินฝากไปหักลดหย่อนภาษีได้ด้วย โดยลูกค้าที่เปิดบัญชีใหม่กรมธรรม์แบบที่ใช้สิทธิในการลดหย่อนภาษีได้วงเงินตั้งแต่ 1 แสนบาทขึ้นไป จะได้รับของที่ระลึก “กระเป๋าแฟชั่นสุดเก๋” 
ทั้งนี้ แบบกรมธรรม์สงเคราะห์ชีวิตที่สามารถนำเงินฝากไปหัดลดหย่อนภาษีได้มีอยู่ 11 แบบ ได้แก่ แบบออมสินคู่ขวัญ (เฉพาะระยะเวลา 10 ปี คุ้มครอง 15 ปี), แบบออมสินสบายใจ, แบบออมสินเงินได้รายเดือน, แบบออมสินเกษียณสุข, แบบออมสินสะสมทรัพย์ 50/10, แบบออมสินทรัพย์อนันต์ 99,  แบบออมสินบำนาญ 90/60, แบบออมสินคู่ใจ 10/10, แบบออมสินสุขใจ 12/6, แบบออมสิน 10/1 และแบบออมสินเพื่อบัณฑิต
“สำหรับผู้ที่วางแผนการออมเงิน เชื่อได้เลยว่าจะต้องมีเงินฝากคุ้มครองชีวิตอย่างน้อย 1 กรมธรรม์ ซึ่งแต่ละคนตั้งโจทย์ด้านสิทธิประโยชน์จากกรมธรรม์ต่างกัน และมีจำนวนไม่น้อยที่ต้องการกรมธรรม์ที่สามารถนำไปหักลดหย่อนภาษีได้ ซึ่งในช่วงระหว่างปีที่ผ่านมาบางคนอาจยังไม่วางแผนว่าจะเปิดกรมธรรม์เพื่อนำไปหักลดหย่อนภาษี แต่เมื่อเข้าช่วงปลายปีอย่างนี้คงจะมาดูรายได้กับรายจ่ายเพื่อเตรียมยื่นแบบ    แสดงรายการเสียภาษีบุคคลธรรมดา จะทำให้รู้ว่าต้องหารายการที่จะช่วยลดหย่อนภาษี และเงินออมคุ้มครองชีวิตจะเป็นอีกคำตอบหนึ่งที่สำคัญ โดยธนาคารออมสินเชื่อว่ารูปแบบของเงินฝากคุ้มครองชีวิตเพื่อลดหย่อนภาษีที่มีอยู่ถึง 11 รูปแบบนั้น จะเป็นทางเลือกของผู้ฝากได้” นายพิศิษฐ์ กล่าว
โดยสิ้นเดือนกันยายน 2555 ธนาคารมีลูกค้าผลิตภัณฑ์เงินฝากสงเคราะห์ชีวิต มีกรมธรรม์ที่ใช้สิทธิหักลดหย่อนภาษีอยู่จำนวน 198,697 กรมธรรม์ คิดเป็นเงินฝากคงเหลือ 3,435.5 ล้านบาท ขณะที่จำนวนกรมธรรม์มีจำนวนรวมทั้งสิ้น 1,173,693 กรมธรรม์ คิดเป็นยอดเงินฝากคงเหลือ 69,317.29 ล้านบาท โดยมีจำนวนเงินฝากสงเคราะห์ชีวิตเพิ่มสุทธิ 12,845.13 ล้านบาท